ב-6 במארס 2011 הגיע אלירן פיניאן לביתם של פראס וסאהרה עאסלה במועצה המקומית עראבה שבצפון כדי לבדוק אם יש בביתם מקלט טלוויזיה. פיניאן שימש באותו זמן ראש תחום גבייה של רשות השידור באזור טבריה והצפון, וטען כי לבני הזוג חוב של כ-3,500 שקל עבור אגרה. אלא שסאהרה עאסלה לא הסכימה להכניסו לביתו. לאחר שהתיק עבר גם בהוצאה לפועל, החליט בית המשפט לחייב את בני הזוג בתשלום האגרה, בהתבסס על כך שרכשו טלוויזיה ב-2002.
הסיפור הזה הוא עוד אחד מרבים שמתארים את השיטות הקשוחות, יש שיאמרו אגרסיביות, שמפעילה רשות השידור לגביית האגרה. אלא שהמקרה הזה עשוי ללמד לא רק על שיטות הגבייה של הרשות, אלא גם על מי שעומד מאחוריהן ומי מרוויח מכך. התביעה נגד בני הזוג עאסלה נוהלה על ידי משרד עורכי הדין פיניאן־פיין־עורוק, שבו שותף יוסף פיניאן, אחיו של הגובה אלירן פיניאן. המשרד נבחר לייצג את רשות השידור בתחום הגבייה בצפון מסוף 2008, ומנהל עבור הרשות חקירות, תביעות והליכי נוספים כדי לגרום לתושבי האזור לשלם את אגרת הטלוויזיה. העבודה של משרדי עורכי הדין עם רשות השידור כנראה מתגמלת היטב: כ-15 משרדי עורכי הדין עובדים עם רשות השידור, ואלה הכניסו לקופתם יחד כ-63 מיליון שקל מהגבייה מ-2010 עד 2012.
האחים יוסף ואלירן פיניאן הם בניו של הח"כ לשעבר מטעם הליכוד ואחד הכוחות החזקים במרכז הליכוד בצפון, ציון פיניאן. בתור חבר בכנסת האחרונה שימש פיניאן גם כמרכז הקואליציה בוועדת הכספים, והיה מעורב במהלך כהונתו בקידום הצעות חוק שהיטיבו עם רשות השידור או עובדיה, מבלי שהצהיר על הקשרים של בניו לרשות.
פיניאן נחשב איש שטח בכיר של הליכוד בצפון, ולרשותו עומדים אלפי מתפקדים בליכוד. בעשור האחרון ניסה שוב ושוב להיכנס לכנסת, עד שהצליח ב-2009, לאחר שהוצב במקום ה-22. בפריימריז לכנסת הנוכחית הוא הוצב במקום 65.
נגד רשות השידור נטען בשנים האחרונות כי היא נשלטת בפועל על ידי לשכת ראש הממשלה. ראש הממשלה בנימין נתניהו הוא השר האחראי על רשות השידור בשנים האחרונות, ונטען כי מקורביו מעורבים בנעשה ברשות ומשפיעים על החלטות ניהוליות שונות.
ב-2012, בעוד הכנסת מסרבת להאריך את זיכיונו של ערוץ 10 למדינה בשל חובות רגולטורים בהיקף של כ-60 מיליון שקל, הובילה הקואליציה מהלך הפוך בכל הקשר לרשות השידור: מחיקה מסיבית של מחויבויות תוכן בהיקף של כ-150 מיליון שקל.
במשך שנים היתה רשות השידור מחויבת להשקיע כ-180 מיליון שקל מדי שנה ברכישת הפקות חיצוניות, אך בפועל השקיעה כ-25 מיליון שקל בלבד ב-2011. כדי שהרשות לא תיחשב לעבריינית, היה צורך בהעברת חוק שיאפשר לשר הממונה על רשות השידור למחוק את מחויבויות התוכן הקבועות בחוק. מי שהגיש את הצעת החוק הזו לטובת רשות השידור היה פיניאן, עם ח"כ זאב אלקין ‏(הליכוד‏).
זו לא המעורבות היחידה של פיניאן ברשות. ב-2012 הוא הגיש הצעה שלפיה עובדי רשות השידור יזכו להעלאת שכר בהתאם לעלייה במגזר הציבורי. בשל העיכוב ברפורמה ברשות השידור, שכרם של עובדי הרשות לא הוצמד למדד והם לא זכו לתוספות שנכללו בהסכמי השכר במגזר הציבורי. "זכויות העובדים שם, במקום הראשון במדינה שצריך לשמור עליהן, לא נשמרות בגלל האוצר", אמר פיניאן בוועדת הכספים, ודרש לנתק בין יישום הרפורמה להעלאת השכר לעובדים - הצעה שלא התקבלה.
בכל הדיונים האלה לא הצהיר פיניאן כי בנו הבכור מספק לרשות השידור שירותים משפטיים בהיקף של מיליוני שקלים, ואילו בנו הצעיר אלירן הוא עובד הרשות מזה שמונה שנים. "יכול להיות שכן הצהרתי, אני לא זוכר", אמר השבוע פיניאן ל-Markerweek. "בכל מקרה אין לפעילותי קשר לבנים שלי. אלירן עבד ברשות השידור ויצא לחל"ת בשנה האחרונה. הוא הרוויח שם שכר נמוך. יוסף הוא עורך דין מוצלח, אחד הגובים הטובים של רשות השידור, והוא זכה בזה במכרז מסודר".
בנוגע להצעה להעלות את שכר העובדים אומר פיניאן כי "השכר של העובדים שם היה תקוע, ובאתי לזרז את זה. התערבתי בשכר של העורכים והעיתונאים, לא של עובדי הגבייה. בא אלי ועד עובדים שלא קשור לגבייה". בנוגע להצעת החוק למחיקת החובות של רשות השידור, טוען פיניאן כי היה רק שותף לה. "זו היתה הצעה של אלקין. לא הייתי מעורב בזה".
"מה לא בסדר פה?"
גם עו"ד יוסף פיניאן הכחיש השבוע כי קיים קשר בין מעמדו של אביו בליכוד לטיפול שלו בתיקי הגבייה של רשות השידור. "מה לא בסדר בזה? בנים של ח"כים או חברי מרכז צריכים להתפטר מכל תפקידיהם?", אומר פיניאן. "לא נתנו לי את זה כי הגבות שלי יפות. אני מטפל גם בתיקי הגבייה של בנק הפועלים, עמידר, מינהל מקרקעי ישראל ואחרים".
לדבריו, הוא קיבל את הטיפול המשפטי בתיק הגבייה של הרשות לאחר הליך מכרזי ובדיקה מקיפה של הרשות. "אני לא יודע מאיפה לוקחים המספרים האלה שהמשרדים הרוויחו יותר מ–60 מיליון שקל", אומר פיניאן. "מדובר ב–15 משרדים שמייצגים את הרשות במשך שלוש שנים, ומעמידים לצורך זה כוח אדם ויש להם הוצאות רבות".
ולמעמד של אביך אין קשר לטיפול שלך ברשות?
"אין לי מושג אילו הצעות חוק אבא שלי קידם בכנסת. אני לא עובד שם. מאז שאבא שלי ח"כ לא נוסף לי אפילו לקוח אחד למשרד. כל מה שהגענו אליו זה מעבודה קשה מאוד. אני כיום אחד משני עורכי הדין המובילים ברשות מבחינת הגבייה".
אתם נוקטים שיטות גבייה אגרסיביות?
"מה זה אגרסיביות? מה, אנחנו באים עם אקדח לרקה? יש הנחיות של אגף הגבייה לא לעקל מטלטלין או לתפוס כלי רכב. רוב התלונות הן של אנשים שבמשך 20-15 שנה התחמקו מתשלום, ובכל זאת הרשות לא נוקטת את כל הדרכים כדי לגבות".
אלירן פיניאן אמר השבוע כי מזה כשנה הוא נמצא בחל"ת מרשות השידור, ועובד במשרד עורכי הדין של אחיו. "עזבתי כי המשכורת היתה נמוכה", אמר. "גם התואר של 'ראש תחום' לא אומר כלום, חמישה אנשים מתוך עשרה הם ראשי תחום ולא אחראים על אף אחד".
מרשות השידור נמסר: "משרדו של עו"ד יוסי פיניאן נבחר במכרז, וההחלטה על העסקת המשרד התקבלה על בסיס עמידתו בקריטריונים. אלירן פיניאן החל את עבודתו באגף הגבייה שנים רבות לפני שאביו נבחר לכנסת, והוא מעולם לא שימש בתפקיד בכיר. למיטב ידיעתנו, בהיותו ח"כ לא קידם ציון פיניאן כל חוק הנוגע לרשות השידור״.